John Lennon

John Lennon () lâi eŋlandlâš musikkár, kirječällee já grafikkár. Sun lâi ohtâ The Beatles vuáđudeijein. 

Eellim
John Lennon šoodâi roovvâdmáánu 9. peeivi 1940 Liverpoolist, Eŋlandist. Suu vaanhimeh láin Julia já Freddie Lennon. Lennon vaanhimeh iäránáin traumaatlávt talle ko kandâ lâi tuše neelji-ihásâš. Iäránem maŋa John Lennon kaartâi varriđ čovgâ Mimi-kuáskis luus. Suu eeči lâi merâalmai, ige sun teivâm kaandâs távjá. Suu enni vist kollij távjá algees lunne. Sun máttááttij Lennon čuojâttiđ banjo já piano, já sun oostij algasis vuosmuu kiitaar. Lennon enni jaamij autopäärtist talle ko Lennon lâi nubálovihásâš. Eeni jäämmim lâi ohtâ puoh traumaatlijn tábáhtusâin Lennon elimist. Ton maŋa Lennonân lâi vaigâdub lyettiđ ulmuid, já sun poolâi tast, ete ulmuuh kyeddih suu. 

16-ihásâžžân Lennon vuáđudij muusikjuávhu Quarry Men. Ive 1957 Lennon teeivâi Paul McCartney já povdij suu fáárun muusikjuávkun. Muáddi ive maŋeláá suoi vuáđudáin The Beatles. John Lennon já Paul McCartney kuullâv peeggâlmumos laavlârähtei juávkun muusik historjást. The Beatles lâi aktiivlâžžân iivij 1960–1970. 

Lennon iäránij The Beatlesist ive 1969 čohčâmáánust. Ive 1970 sun almostitij jieijâs deebyytsooloalbum John Lennon/Plastic Ono Band. Ive 1971 sun almostitij Imagine, mii lii suu peeggâlmumos album. Kritikkáreh rámmojii Imagine. 

Lennon naajâi Cynthia Powelláin 21-ihásâžžân. Sunnui šoodâi ohtâ pärni, Julian, ive 1963. Julian ij uáinám eejis ko moddii vanhimijdis iäránem maŋa. Cynthia Powell já John Lennon iäránáin ive 1968. Lennon naajâi jaapaanlâš taaidâr Yoko Onoin čuávuváá ive.  Sunnuu alge, Sean, šoodâi ive 1974, mon maŋa Lennon jooskâi porgâmist muusiksyergist já vuájui peerâelimân. Lennon já Ono láin korrâsávt Vietnam suáđi vuástá, já Lennon lâi mudoi-uv pooliitlávt aktiivlâš.  

John Lennon jaamij ive 1980 juovlâmáánust. Fani Mark Chapman paajij Lennon Manhattanist Lennon táálu oovdâst. Lennon morhe vaaigut vala-uv korrâsávt popkulttuurân. Jäämmim maŋa Lennon lii peessâm Songwriters Hall of Famen já Rock and Roll Hall of Famen.

 Diskografia 
 Studioalbumeh 
 1970 – John Lennon/Plastic Ono Band, (oovtâst Plastic Ono Bandáin)
 1971 – Imagine
 1972 – Some Time in New York City, (oovtâst Yoko Onoin)
 1973 – Mind Games
 1974 – Walls and Bridges
 1975 – Rock 'n' Roll
 1975 – Shaved Fish
 1980 – Double Fantasy, (oovtâst Yoko Onoin)
 1984 – Milk and Honey, (oovtâst Yoko Onoin, jäämmim maŋa)

 Livealbumeh 
 1969 – Live Peace in Toronto 1969
 1986 – Live in New York City (jäämmim maŋa)

Bibliografia
 1964 – In His Own Write
 1965 – A Spaniard in the Works
 1986 – Skywriting by Word of Mouth
 1997 – Lyrics of John Lennon
 2012 – The John Lennon Letters

 Fáádást eres soojijn 

 Käldeeh 


*